**PARLAMENTUL ROMÂNIEI**

**CAMERA DEPUTAȚILOR SENAT**

**Lege**

**pentru modificarea Legii nr. 134/2010 privind Codul de procedură civilă**

Parlamentul României adoptă prezenta lege:

ART. I Legea nr. 134/2010 privind Codul de procedură civilă, republicată în Monitorul Oficial al României, Partea I, nr. 247 din 10 aprilie 2015, cu modificările și completările ulterioare, se modifică după cum urmează:

**1. Articolul 524 va avea următorul cuprins:**

“**Art. 524. Forma contestației**

Contestaţia se formulează în scris şi se depune la instanţa învestită cu soluţionarea procesului în legătură cu care se invocă tergiversarea judecăţii. Contestaţia se poate face şi verbal în şedinţă, caz în care va fi consemnată, împreună cu motivele arătate de parte, în încheierea de şedinţă.”

**2. Articolul 525 va avea următorul cuprins:**

““**Art. 525.** **Competența.** Procedura de soluţionare

**(1) Contestația este de competența instanței ierarhic superioare. Când procesul se judecă la Înalta Curte de Casaţie şi Justiţie, contestația se soluţionează de un alt complet al aceleiaşi secţii.**

**(2) Instanța învestită cu judecarea procesului va înainta de îndată contestația instanței competente, împreună cu o copie certificată de pe dosarul cauzei. Atunci când este posibil, acestea se trimit instanței ierarhic superioare în format electronic.**

**(3) Formularea contestaţiei nu suspendă judecata.**

**(4)** Instanţa soluţionează **contestația** în termen de 10 zile de la primirea dosarului, în complet format din 3 judecători.

(5) Judecata se face **în camera de consiliu, cu citarea părților**, printr-o hotărâre care nu este supusă niciunei căi de atac, ce trebuie motivată în termen de 5 zile de la pronunţare.

**(6)** Dacă instanţa găseşte **contestația** întemeiată, va dispune ca instanţa care judecă procesul să îndeplinească actul de procedură sau să ia măsurile legale necesare, arătând care sunt acestea şi stabilind, când este cazul, un termen pentru îndeplinirea lor.

**(7)** În toate cazurile, instanţa care soluţionează **contestația** nu va putea da îndrumări şi nici nu va putea oferi dezlegări asupra unor probleme de fapt sau de drept care să anticipeze modul de soluţionare a pricinii ori care să aducă atingere libertăţii judecătorului cauzei de a hotărî, conform legii, cu privire la soluţia ce trebuie dată procesului.”.

**3. Articolul 526 va avea următorul cuprins:**

“**Art. 526** **Sancţionarea contestatorului de rea-credinţă**

(1) Atunci când contestaţia a fost făcută cu rea-credinţă, autorul acesteia poate fi obligat la plata unei amenzi judiciare de la 500 lei la 2.000 lei, precum şi, la cererea părţii interesate, la plata de despăgubiri pentru repararea prejudiciului cauzat prin introducerea contestaţiei.

(2) Reaua-credinţă rezultă din caracterul vădit nefondat al contestaţiei, precum şi din orice alte împrejurări care îndreptăţesc constatarea că exercitarea acesteia s-a făcut în alt scop decât acela pentru care legea o recunoaşte.”

Art. II Dispozițiile art. I sunt aplicabile și contestaților formulate după data intrării în vigoare a prezentei legi.